Pompierii din Turda au intervenit pentru a stinge un incendiu care a cuprins un cort de camping, pentru două persoane, amplasat în apropierea lacului din comuna Ciurila.
În cort dormeau doi bărbați, iar unul dintre ei s-a autoevacuat imediat, arată ISU Cluj.
Al doilea bărbat a fost evacuat de un pompier de la Detașamentul 2 Cluj-Napoca. Acesta se afla în timpul liber și dormea într-un cort situat în vecinătate. În plus, pompierul a contribuit la operațiunile de stingere a cortului, alături de echipajul sosit de la Turda.
Bărbatul evacuat a suferit ușoare arsuri la mâini și o intoxicație cu fum și a fost transportat la spital pentru îngrijiri suplimentare cu o ambulanță SAJ.
Cel mai probabil, incendiul a pornit de la o pătură care a ajuns în contact cu un aparat de încălzit, susțin pompierii clujeni.
(sursa: Mediafax)